钦定古今图书集成/明伦汇编/氏族典/第161卷 > 韩世忠
## 钦定古今图书集成/明伦汇编/氏族典/第161卷 > 韩世忠

按《宋史韩世忠传》：“世忠，字良臣，延安人。风骨伟岸，目
瞬如电。早年鸷勇绝人，能骑生马。家贫无产业，嗜酒
尚气，不可绳检。年十八，以敢勇应募乡州，隶赤籍。崇
宁四年，西夏骚动，郡调兵捍御，世忠在遣中，经略司
上其功，疑有所增饰，止补一资。从刘延庆筑天降山
砦，始补进义副尉，转进勇副尉。宣和二年，方腊反，世”
忠𢭏其穴，禽腊以出。转承节郎，积功转武节郎。钦宗
即位，从梁方平屯濬川。召对，转武节大夫。总管司辟
选锋军统制，以功迁左武大夫、果州团练使。诏入朝，
授正任、单州团练使，屯滹沱河。时真定失守，世忠知
王渊守赵，遂亟往，金人遁。迁嘉州防御使。还大名，赵
野辟为前军统制。时康王如济州，世忠领所部劝进。
康王即皇帝位，授光州观察使。世忠请移都长安，下
兵收两河，时论不从。初建御营，为左军统制。是岁，世
忠讨单州贼鱼台，又击黎驿叛兵，群盗悉平。建炎二
年，升定国军承宣使。帝如扬州，世忠以所部从，授鄜
延路副总管，加平寇左将军，屯淮阳。三年，帝如钱塘，
由海道赴行在。苗傅、刘正彦反，诏受武胜军节度使、
御营左军都统制，擒正彦及傅送行在，皆伏诛。授检
校少保、武宁昭庆军节度使。兀术入侵，以世忠为浙
西制置使，守镇江。既而兀术分道渡江，世忠退保江
阴，邀击之，相持黄天荡者四十八日。兀术穷蹙，绝江
遁去。世忠收馀军还镇江，拜检校少保、武成感德军
节度使、神武左军都统制。建安范汝为反，以世忠为
福建、江西、荆湖宣抚副使，群贼遂平，授太尉。师还，为
江南东、西路宣抚使，置司建康。三年，进开府仪同三
司，充淮南东、西路宣抚使，置司泗州。四年，以建康、镇
江、江东宣抚使驻镇江。是岁，金人与刘豫合兵入侵，
世忠亲提骑兵疾驰击敌，金军人马俱毙。五年，进少
保。六年，授武宁、安化军节度使、京东淮东路宣抚处
置使，置司楚州，兼节制镇江府，赐号“扬武翊运功臣”，
加横海、武宁、安化三镇节度使。会秦桧主和议，命世
忠徙屯镇江。世忠力陈和议之非，章十数上，慷慨激
切。九年，授少师。十年，金人败盟，世忠围淮阳，金人来
救，败之。进太保，封英国公，兼河北诸路招讨使。十一
年，秦桧收三大将，权拜枢密使。世忠抗疏言桧误国，
继上表乞骸，罢为醴泉观使，奉朝请，进封福国公。十
二年，改潭国公。十三年，封咸安郡王。十七年，改镇南、
武安、宁国节度使。二十一年薨，进拜太师，追封通义
郡王。孝宗朝，追封蕲王，谥忠武，配飨高宗庙庭。世忠
性戆直，勇敢忠义，事关庙社，必流涕极言。与桧同在
政地，一揖外未尝与谈。解兵罢政，卧家凡十年，澹然
自如。晚喜释、老，自号“清凉居士。”子彦道、彦质、彦古，皆
以才见用。彦古户部尚书。